
Projekti „Uue põlvkonna 112: kaasaegne ja ligipääsetav hädaabiühendus kõigile“ II etapi tegevuse „Kontekstiteabe edastamine“ raames tehtud analüüs keskendub hädaabinumbri 112 ligipääsetavuse parandamisele uue põlvkonna kontekstiteabe lahenduse abil. Analüüsi peamised järeldused on järgmised.
· Praegune SMS-112 registreerimiskeskkond on tehnoloogiliselt vananenud ega vasta uutele kõneside võimalustele, nagu reaalajas tekstiedastus (RTT) ja videoühendus.
· Vaja on liikuda diagnoosipõhiselt infolt (nt puude liik või krooniline haigus) suhtlusvajaduse põhisele infole (nt kuidas isikuga kontakti saada ja millised on tema suhtlustakistused). See muudatus on oluline nii päästekorraldajale kui ka sündmuskohale reageerivatele ressurssidele.
· Tuleb luua riiklik kontekstiteabe halduskeskkond, mis on vahetult integreeritud Häirekeskuse infosüsteemiga. See tagab asjakohase teabe automaatse kuvamise päästekorraldajale sõltumata ühenduse võtmise viisist (kõne, SMS, RTT).
[bookmark: _Toc229679987]Eesmärk, ülesanded ja metoodika
Projekti „Uue põlvkonna 112: kaasaegne ja ligipääsetav hädaabiühendus kõigile“ laiem eesmärk on tagada kõigile hädaabinumbrile 112 helistajatele võrdsed võimalused hädaabiteenuse kasutamiseks. Selles aruandes analüüsitakse võimalust edastada täiendavat kontekstiteavet, mis aitaks tagada, et päästekorraldaja teab juba kõne saabumise hetkel, millised on helistaja suhtlusvajadused.
Hankedokumentide tehnilise kirjelduse punktis 2.2. on kirjas, et kontekstiteave on info, mida näeb Häirekeskuse päästekorraldaja hädaabikõne pöördumise hetkel automaatselt.
· Kontekstiteave sisaldab infot helistaja (eri)vajadustest tuleneva eelistatud suhtlusmeetodi kohta, et päästekorraldaja ei peaks kulutama aega küsimustele, millele helistaja ei ole võimeline vastama.
· Lisaks sisaldab kontekstiteave täpset püsiaadresside asukohainfot, näiteks maja, trepikoja ja korteri numbrit. 
· Kontekstiteabe edastamine eeldab, et kasutaja saab seda omal soovil kokkulepitud keskkonnas kirjeldada ning hädaabinumbrile helistamise ajal on see teave päästekorraldaja töölaual näha.
Käesolevas analüüsis on kasutatud kombineeritud meetodit, et tagada lahenduse tehniline teostatavus ja vastavus kasutaja tegelikele vajadustele. Selleks kasutati järgmiseid meetodeid.
Dokumentide analüüs: hankedokumentatsiooni tehnilise kirjelduse (punkt 2.2) lähteülesannet silmas pidades töötati läbi projekti „Uue põlvkonna 112: kaasaegne ja ligipääsetav hädaabiühendus kõigile“ esimese etapi tulemused ning tehti kindlaks olukorrad ja sihtrühmad, mis eeldavad kontekstiteabe edastamist, samuti sellise teabe sisu ja sisestamiskoht ning edastamise ja haldamise tehnilised võimalused. Muu hulgas määrati kindlaks:
· millised on kasutaja käest küsitavad küsimused, et sisestada kontekstiteave;
· kas kontekstiteave sisestatakse vabatekstina või on selleks eelnevalt välja töötatud valikuvariandid;
· kus asub kontekstiteabe sisestamise keskkond ja kuidas kasutaja selleni jõuab.
Kvantitatiivne andmeanalüüs: Sotsiaalkindlustusameti (SKA) registriandmeid (puudega isikute arv) võrreldi erivajadustega inimeste organisatsioonide kogemuste ning kohalike levimusuuringute andmetega (WHO, Eesti elanikkonnapõhised hinnangud), et määratleda võimalik kasutajaskond.
Kvalitatiivne sisend ja kasutajagruppide kaasamine: kontekstiteabe sisendi saamiseks suheldi kõigi hädaabikõnega seotud osapoolte esindajatega, et kaardistada peamised takistused hädaabikõne tegemisel.
Selleks korraldati rühmaintervjuusid ja töötube
· erivajaduste sihtrühmade (nägemis-, kuulmis-, kõne- ja intellektipuudega inimesed) organisatsioonide esindajatega;
· Häirekeskuse esindajatega;
· reageerivate ressursside (kiirabi, politsei ja pääste) esindajatega;
· eesti.ee / Eesti mobiiliäpi esindajatega.
Analüüs keskendus metodoloogiliselt vähem sihtrühma eritegevustele ja rohkem kõikide kaasatud osapoolte kokku toomisele (sh sihtrühmade esindajad), et jõuda toimiva ja jätkusuutliku lahenduseni. Selleks korraldati ühine töötuba Häirekeskuse ja sihtrühmade esindajatega.
Võrdlev analüüs: analüüsiti globaalsete operatsioonisüsteemide pakkujate (Google ELS ja Apple EED) edastatava meditsiinilise teabe ulatust ja võrreldi seda Eesti Häirekeskuse operatiivvajadustega (suhtlusvajaduse põhiparameetrid).
Protsessianalüüs: analüüsiti info liikumist päästekorraldajalt reageeriva ressursini (kiirabi, politsei, pääste), et tuvastada kriitilised kohad, kus kontekstiteave peab olema kättesaadav.
[bookmark: _Toc229679988]Sihtrühmad ja kontekstiteabe edastamise vajadus
Käesoleva peatüki eesmärk on näidata, kellele on kontekstiteabe lahendus suunatud, ning hinnata teenuse tegelikku vajadust ühiskonnas.
Projekti „Uue põlvkonna 112: kaasaegne ja ligipääsetav hädaabiühendus kõigile“ esimese etapi elluviimise ajal 2024. aastal selgitati välja CGI Eesti poolt abivajajate olukord ja vajadused. Selgus vajadus edastada Häirekeskusele helistaja suhtlusbarjääri andmed ja teha kindlaks nende eelneva kirjeldamise võimalused. 
Kontekstiteave on kriitiline inimeste puhul, kellel esineb kuulmis-, kõne-, nägemis- või intellektieripära, mis võib takistada suhtlemist hädaabiühenduse ajal. Helistaja ei pruugi suuta teatud seisundis olles end väljendada või kasutada standardseid kõnelahendusi või SMSi. Samuti aitab kontekstiteave vältida olukordi, kus kõneeripära või kognitiivne häire võib päästekorraldajale jätta mulje ebaadekvaatsest pöördumisest.
Projekti esimeses etapis fikseeriti ainult helistaja üldine seisund ja vajadus võimete alase teabe kirjeldamiseks ja edastamiseks. Kinnitati nimetatud vajaduse olemasolu ja koostati analüüsiküsimused, mida projekti teises etapis edasi uurida.
Projekti teises etapis kaasati sihtrühmade esindajad, et nendega arutelude käigus töötada välja ühtsed nõuded kontekstiteabe sisule, liikudes sihtrühmale omastelt nõuetelt üldiste nõuete suunas. Eesmärgiks seati kõiki olukordi hõlmava lahenduse loomine, mis vabastaks kasutaja kohustusest hädaolukorras oma eriseisundile täiendavalt tähelepanu pöörata. See tähendab, et kontekstiteabe edastamine Häirekeskusele oleks asjakohane ja toimiv sõltumata sellest,
· kas hädaabi vajatakse endale või kolmandale isikule;
· milline on kasutaja täpne erivajadus või suhtlusbarjäär.
[bookmark: _Toc229679989]Erivajadustega isikute arv
Projekti esimeses etapis hinnati ka erivajadustega isikute arvu. Alljärgnevalt esitatud statistika põhineb esimese etapi raames koondatud andmetel. Kontekstiteabe lahenduse väljaarendamisel on oluline mõista, et Sotsiaalkindlustusameti 31. märtsi 2024. aasta seisu kajastavad ametlikud arvandmed puudega isikute kohta moodustavad sihtrühmade hinnangul vaid osa sihtrühmade andmetest. Liitpuudega isikud kajastuvad iga puude statistikas eraldi. 
Erivajadustega inimeste organisatsioonide kogemusel ning puuete leviku statistilisel hinnangul on sihtrühma arv suurem. Hinnangulise vajaduse all välja toodud andmed on parim hinnang, mis põhineb erivajadustega inimeste organisatsioonide kogemusel ning puuete leviku statistilisel hinnangul. Ka laiem hinnang ei kaasa kõiki erivajadusest mõjutatud inimesi; näiteks kaasnevad mitmete krooniliste haigustega ajutised sümptomid, kus inimene kaotab nägemis- või kõnevõime. Kuulmispuue alla on arvestatud ka vaegkuuljad.
Analüüsi eesmärk on parandada hädaabile ligipääsetavust kõigi erivajadustega inimeste jaoks. Lähtutakse põhimõttest, et tuvastatud puue määrab erivajaduse, kuid see erivajadus ei lähtu alati puudest.

Joonis 1. Erivajaduste statistika
	Grupp
	Registreeritud isikute arv (SKA)
	Hinnanguline vajadus 
	Peamine suhtlusbarjäär hädaabikõnet tehes

	Kuulmispuue
	5645
	10–15% (~135 000+)
	Raskused kõnest arusaamisel; vajadus tekstipõhiseks suhtluseks.

	Psüühikahäired
	34 071
	> 10% (~ 135 000+)
	Raskused info töötlemisel ärevuse ja paanika foonil.

	Keele- ja kõnepuue
	6967
	~ 1,5% (~ 20 000)
	Võimetus end hääle teel väljendada; vajadus pika ooteaja järele.

	Nägemispuue
	5810
	3% (~ 40 000)
	Raskused asukoha täpsel ja visuaalsel kirjeldamisel.

	Intellektipuue
	1235
	3% (~ 40 000)
	Raskused küsimustest arusaamisel; vajadus lihtsustatud keele järele.


Tabel 1. Registreeritud erivajaduste ja hinnangulise vajaduse võrdlus
Lähisuhtevägivalla ohvrite ja vägivallatseja läheduses viibivate isikute vajadusi ning väljapakutud lahendusi on käsitletud projekti tegevuse „Vaikne hädaabiteade“ all ja neid on kajastatud eraldi samanimelises aruandes.
[bookmark: _Toc229679990]Olukorra ja vajaduste väljaselgitamine
Hetkeolukorra kaardistamiseks ja kontekstiteabe üksikasjalike nõuete väljaselgitamiseks kaasati erivajadustega isikute esindusorganisatsioonid, kellega oldi kontaktis juba projekti esimeses etapis ja keda esindasid järgmised inimesed:
· Jakob Rosin, Eesti Pimedate Liidu juhatuse esimees
· Sirle Papp, Eesti Kurtide Liidu juhatuse esinaine
· Külliki Bode, Eesti Vaegkuuljate Liidu juhatuse esinaine
· Külli Roht, Eesti Afaasialiidu juhatuse liige
· Helle Känd, Vaimupuuetega Inimeste Tugiliidu juhatuse liige, Tartu Maarja Tugikeskuse juhataja
· Mari Puuram, Eesti Puuetega Inimeste Koda, ligipääsetavuse alase huvikatse nõunik

Nagu aruandes varem märgitud, oli analüüsi eesmärk leida sihtrühmade ühisosa ja teha kindlaks lahendus, mis toetaks optimaalselt kõiki kaasatud osapooli. Peatükis 4.3 käsitletakse eraldi viipekeelsete inimeste vajadusi – küsimus, mis kerkis aruteludes korduvalt esile –, kuid neid vajadusi ei suuda kontekstiteabe edastamise lahendus üksi täielikult katta.
Sihtrühmade esindajad tõid välja järgmised ühised põhimõtted, mida CGI Eesti on lahenduse väljatöötamisel läbivalt arvesse võtnud.
· Keskendumine vajadustele, mitte piirangutele. Küsimusi ja vastusevariante ei pakuta kasutajale puude või raskuste alusel (nt mis valdkonnas on tema tegevus piiratud), vaid lähtutakse sellest, mida kasutaja abi saamiseks vajab.
· Struktureeritud valikuvariantide pakkumine. Kasutajale tuleb pakkuda valmis vastusevariante, mitte ainult avatud tekstivälju. See muudab vastamise selgemaks ja kiiremaks. Samas peab säilima võimalus vastust ise koostada (vabatekstina), kui etteantud valikud ei kata kasutaja spetsiifilisi vajadusi.
· Liitvajadustega arvestamine. Vältida tuleb ranget valdkonnapõhist jaotust (nt nõue valida esmalt üks konkreetne puudeliik), kuna see võib takistada liitvajaduste märkimist või tekitada segadust, kui kasutaja ei oska end üheselt liigitada.
· Lihtne keel. Ligipääsetavuse tagamiseks peab keelekasutus olema lihtsustatud, selgelt struktureeritud ja kergesti hoomatav.
· Sihtrühmade kaasamine koolitustegevustesse. Erivajadustega isikute esindajad tuleb kaasata nii uue lahenduse testimisse kui ka edasistesse koolitustesse, kuna neist saavad sihtrühmade koolitajad.

Praegune hädaabiteenuse ligipääsetavuse mudel tugineb peamiselt SMS-põhisele lahendusele ja piiratud ulatusega eelteabe haldamisele.
Eestis on kasutusel SMS-112 teenus, mis võimaldab registreerimisel kasutajakonto juures märkida puuded ja kroonilised haigused ning mis on suunatud eelkõige kuulmis- ja kõnepuudega inimestele (SMSi saatmine 112-le on võimalik kõikidele). Kuigi süsteem täidab oma eesmärki, kaasnevad sellega järgmised probleemid.
· Teadlikkus teenuse olemasolu kohta: teenuse kasutamiseks peab isik end eelnevalt portaalis (sms.112.ee) registreerima. Teenust ja selle kasutusvõimalusi teatakse vähe.
· Andmete uuendamise vajadus: registreeritud andmeid (nt asukoht, kontaktisikud) on vaja kord aastas uuendada, vältimaks seda, et hädaabi väljakutsele reageerimisel kasutatakse aegunud andmeid. Kui aga kasutaja ei uuenda andmeid või unustab seda teha, siis tema konto peatub. See tähendab, et võib tekkida olukord, kus kasutaja on registreerunud, aga ei tea või ei mäleta, et konto on peatunud ja tema andmeid tegelikult ei edastata. 
· SMSile fokusseeritus: SMS-teenus ei toeta kaasaegseid sidevahendeid, nagu reaalajatekst (RTT) või videoühendus, mis on uue põlvkonna 112 standardite osa. 2026. aastal valmib lahendus, mis võimaldab 112-ga ühendust võtta reaalajas tekstiedastuse (RTT) kõne abil, mis on uus ja kiirem teksti edastamise võimalus.
· Vajadustele mittevastav andmekoosseis: kasutajakonto juurde on võimalik märkida puuded ja kroonilised haigused, kuid päästekorraldajale vajab kõne saabumise hetkel rohkem infot isiku suhtlus- või erivajaduste kohta.
· Kui teenust ei kasutata, kaotatakse aega: päästekorraldaja peab esimesed kriitilised sekundid kulutama kontakti saavutamisele ja suhtlusviisi tuvastamisele (nt tuvastama, et helistaja ei kuule või ei räägi).
[bookmark: _Toc229679993]Viipekeelse toe võimalused ja piirangud hädaabiühenduses
Nagu võib näha punktis 3.1 toodud andmetest, on kõige suurem erivajadustega grupp kuulmispuudega isikud, kellest 754 on 2021. aasta rahvaloenduse andmete järgi viipekeelse emakeelega. Kutsetunnistusega viipekeeletõlke on Eestis praegu 24, neist kümme on iga päev seotud kaugtõlketeenuse pakkumisega[footnoteRef:1]. [1:  Hääletu kriis: viipekeeletõlkide põud võib jätta kurdid hädaolukorras abita – Tervisegeenius.] 

Kuulmispuudega viipekeelne isik saab võtta ühendust Häirekeskuse teenusega 112 SMSi teel. Kui ta on registreeritud SMS-112 teenuse kasutaja, siis laekub koos SMSiga päästekorraldajale teave, et isik on kuulmispuudega, ja päästekorraldaja saab temaga jätkata vestlust SMSi teel. 
Eesti keele kirjakeel on viipekeelsete inimeste jaoks võõrkeel ja SMS-suhtlus aeganõudev. Eesti Kurtide Liidu hinnangul on meil ka viipekeelseid, kes ei suhtle eesti kirjakeeles.
Telefonikõne tegemiseks on viipekeelsel inimesel võimalus kasutada viipekeeletõlki. Selleks peab ta kõigepealt võtma ühendust tõlgiga (nt viipekeele kaugtõlketeenuse kaudu[footnoteRef:2]), kes siis omakorda pöördub Häirekeskuse poole. Kaugtõlketeenus on kättesaadav ainult piiratud ajal. Õhtuti ja pühapäeviti teenust ei osutata, kuid vajadus võib tekkida kellaajast sõltumatult. 2025. aastal vahendasid tõlgid 26 hädaabikõnet numbrile 112[footnoteRef:3]. [2:  https://sotsiaalkindlustusamet.ee/puue-ja-hoolekanne/toetavad-teenused/kaugtolge.]  [3:  Hääletu kriis: viipekeeletõlkide põud võib jätta kurdid hädaolukorras abita – Tervisegeenius.] 

Häirekeskusel puudub võimekus pakkuda oma personali baasil viipekeele tõlketeenust. Eesti Kurtide Liit on väljendanud seisukohta, et abi oleks ka sellest, kui päästekorraldajad valdaksid viipekeelt kasvõi algtasemel. Häirekeskuse töökorralduslik eripära – vajadus tagada teenuse kättesaadavus ööpäev läbi – tähendab aga, et üksikutest oskajatest ei piisa. Teenuse järjepidevuse tagamiseks peaks viipekeele oskus olema integreeritud kõigisse vahetustesse üle Eesti, mis on hetkel ressursimahukas ülesanne.
Eesti Keele Instituut (EKI) arendab käesoleva aruande koostamise ajal virtuaalse viiplemisroboti prototüüpi. Tegemist on avatariga, mille eesmärk on tõlkida eesti keelest eesti viipekeelde[footnoteRef:4]. Praegu arendatav tehnoloogia on suuteline infot viipekeeles edastama (väljund), kuid ei ole veel võimeline viipekeelset infot vastu võtma ja seda eesti keelde tõlkima (sisend). Viipekeelse sõnumi tõlkimine eesti keelde on kavandatud süsteemi tulevikuarendusena. [4:  https://riigikantselei.ee/eesti-viipekeelne-tolkerobot.] 

EKI hinnangul on oluline eristada staatilist ja dünaamilist infot.
· Staatilised stamptekstid: olukordades, kus tekst ei muutu, on soovitatav kasutada kvaliteetset, eelnevalt filmitud inimtõlkega videofaili.
· Standardne, kuid muutuv info: tõlkerobotist on enim kasu standardse ülesehitusega teadete puhul, kus osa infost on muutuv (nt transporditeated).
EKI on kaardistanud olukorrad, kus viipetõlkerobotist oleks enim kasu. Üks võimalik kasutusstsenaarium võiks olla ohuteavitus ohuteavituse raames (EE-ALARM), kuna tegemist on ajakriitiliste ja ootamatute olukordadega, kus inimtõlgi operatiivne kaasamine ei pruugi olla võimalik. Samuti võib tehnoloogia hõlbustada mahuka ning keerulise avaliku teabe edastamist ja selle mõistetavuse parandamist.
Tehnoloogia arengust hoolimata ei toeta Eesti Kurtide Liit viiplemisrobotite kasutamist vahetus hädaabiühenduses (suhtluses päästekorraldajaga). Hädaolukorras võib viipekeelne isik olla ärevil või šokiseisundis, mistõttu ei pruugi tema viiplemine olla piisavalt selge ega masintõlkeks arusaadav – seetõttu ei peeta tehnoloogiat selle praeguses etapis piisavalt usaldusväärseks. Lisaks esineb kriitiline tehniline piirang: aruande koostamise ajal puudus Häirekeskuse 112-süsteemil videoühenduse võimekus, mis on nii vahetu viipekeelse suhtluse kui ka tulevikus rakendatava avatari kasutuselevõtu eeldus.
[bookmark: _Toc229679994]Häirekeskuse operatiivvajadused ja ootused lahendusele
Häirekeskuse peamine operatiivne vajadus on, et hädaolukorras edastatav kontekstiteave keskenduks teataja funktsionaalsele suhtlusvajadusele ning oleks kättesaadav sõltumata ühenduse võtmise viisist (kõne, tekstiside vms).
Üleminek diagnoosipõhiselt infolt suhtlusvõimekusele. Praegune SMS-112 teenuse registreerimiskeskkond võimaldab sisestada andmeid puuete ja krooniliste haiguste kohta. Teataja pöördumine ei pruugi alati olla seotud tema meditsiinilise diagnoosiga. Kuna päästekorraldaja ei kasuta selliseid meditsiinilisi andmeid sündmusele ohuhinnangu andmisel, on Häirekeskuse seisukohalt vajalik muudatus: kontekstiteave peab kirjeldama isiku suhtlusvõimekust ja -vajadusi, mis kehtivad konkreetsest abivajadusest sõltumatult.
Operatiivne kasu päästekorraldajale. Päästekorraldaja vajab teavet, mis mõjutab seda, kuidas ta suhtleb helistajaga.
· Kas helistaja on võimeline kõnet vastu võtma ja rääkima?
· Kas helistaja vajab kirjalikku suhtlust (lugemine/kirjutamine)?
· Kas helistaja kuuleb talle antavaid juhiseid?
Süsteem peab võimaldama päästekorraldajal kiiresti tuvastada edastatud info sisu ja tähenduse, et kohandada oma käitumist ja küsitlustehnikat vastavalt abivajaja eripärale.
Asukohainfo täpsustamine aadresside eelregistreerimise kaudu. Häirekeskus peab oluliseks, et kontekstiteave sisaldaks ka kasutaja püsiaadresse. Kuigi kõik hädaabiteated positsioneeritakse automaatselt, pakub eelregistreeritud aadresside info olulist täiendust.
· Positsioneerimise täpsustamine: kui tehniline asukohainfo näitab kõne saabumist registreeritud aadressi lähedusest, saavad reageerijad tugineda täpsele aadressile.
· Tiheasustus ja kortermajad: eelnevalt sisestatud korteri number ja trepikoja tähis on ülioluline olukordades, kus standardne positsioneerimine ei suuda tuvastada isiku täpset asukohta hoone sees.
Andmehaldus ja statistiline analüüs. Praeguses menetlussüsteemis lisatakse SMS-112 kaudu laekuvad andmed sündmuse lisainfo lahtrisse. Uue lahenduse puhul oodatakse, et süsteem täieneb selliselt, et kontekstiteave on struktureeritud. See võimaldab teha statistilist analüüsi kontekstiteabega seotud sündmuste kohta, parandades teenuse juhtimist ja planeerimist.
[bookmark: _Toc229679995]Reageerivate ressursside (kiirabi, politsei, pääste) vajadused
Reageerivate ressursside ehk sündmuskohale suunduvate üksuste (kiirabi, politsei ja pääste) jaoks on kriitiline tagada pidev teabevahetus Häirekeskusega.
Kontekstiteabe edastamine reageerivatele ressurssidele. Kuigi reageerivatel ressurssidel ei ole kontekstiteabele eraldi sisunõudeid, on nad väga huvitatud sellest, et Häirekeskusele teatavaks saanud suhtlusvõimekuse info jõuaks nendeni automaatselt koos sündmuse muu andmestikuga.
Praktiline mõju reageerimisele. Teave abivajaja suhtlusbarjääri kohta on sündmuskohal tegutsemiseks määrava tähtsusega. Eelteave võimaldab vältida ebaefektiivset käitumist ja ohuolukordi. Näiteks
· välditakse asjatut uksele koputamist kurtide puhul, kasutades selle asemel sobivaid märguandeid;
· valmistutakse spetsiifiliseks suhtluseks kõne- või psüühikahäirega isikuga.
Kokkuvõttes on reageerivate ressursside vajadused suunatud sellele, et kontekstiteabe täitmisel ei jääks väärtuslik eelteave ainult Häirekeskuse teada, vaid et seda saaks operatiivselt kasutada kogu abi andmise ahelas, tagades abivajajale turvalisema ja kiirema teenuse.
[bookmark: _Toc229679996]Kontekstiteabe sisunõuded
Arvestades punktis 4 kirjeldatud Häirekeskuse ja erivajadustega sihtrühmade esindajate välja toodud teenuse kitsaskohti ja vajaduste analüüsi, on määratletud kontekstiteabe sisu ja selle optimaalne andmekoosseis. 
Kontekstiteabe määratlus ja vabatahtlikkus. Kontekstiteabe all mõistetakse isiku (või tema seadusliku esindaja) vabatahtlikult sisestatud andmeid isiku suhtlusvõimekuse, erivajaduste ja aadressiandmete kohta. Lahenduse eesmärk on tagada, et kasutaja soovitud teave on Häirekeskuses nähtav kohe hädaabikontakti loomise hetkel. See lahendus pakub päästekorraldajale ja reageerivatele ressurssidele vajalikku eelteavet abivajaja erivajaduste ja asukoha kohta, võimaldades seega abi osutada operatiivsemalt ja täpsemalt.
Tehnoloogiline neutraalsus ja kanaliteülesus. Kontekstiteabe edastamine tugineb tehnoloogilise neutraalsuse põhimõttele ehk see peab toimima sõltumata ühenduse võtmise viisist. Süsteem peab tagama andmete jõudmise päästekorraldaja töölauale igal kontakti loomisel, olgu selleks
· tavapärane hädaabikõne või SMS;
· tulevikus rakendatav videoühendus;
· reaalajas tekstiedastus (RTT).
Sõltumata sellest, millist sidekanalit kasutaja eelistab, peab tema kohta sisestatud kontekstiteave olema automaatselt kättesaadav igal Häirekeskuse poole pöördumisel.
Andmeplokid ja ligipääsetav abiinfo. Vajalik informatsioon jaguneb kolme peamisse andmeplokki:
1) isikuandmed teataja tuvastamiseks ja valideerimiseks;
2) aadressiandmed täpse asukoha määratlemiseks (sh korteri number, trepikoda jms);
3) suhtlusvajadused isiku funktsionaalse võimekuse kirjeldamiseks hädaolukorras.
Selleks et andmeid saaks kvaliteetselt ja teadlikult sisestada, peab süsteemis olema põhjalik abiinfo. Et täita ligipääsetavuse nõudeid, peab kirjalik abiinfo olema kättesaadav ka eesti viipekeeles, mis tagab selle, et kõik kasutajagrupid saavad süsteemi võrdselt ja eesmärgipäraselt kasutada.
I andmeplokk. Isikuandmed. Edastatav kontekstiteave on isikustatud. 
· Ees- ja perekonnanimi
· Isikukood
· Telefoninumber (või numbrid)
· Esindatav(ad) – nimi ja esindatava isikukood
· Kontaktid hädaolukorras – kolmandad isikud, kellega on Häirekeskusel võimalik vajadusel ühendust võtta.
· Suhtluskeel (sh viipekeel)
II andmeplokk. Aadress. Kasutaja peab lisama vähemalt ühe aadressi.
· Aadressi täpsustus (nt kodu, töö, tütre kodu vms) – sisestatud aadressile antakse nimi
· Aadress (tänav, maja, korter, asula)
· Kohalejõudmisega seotud info (nt teejuhatus, koerad ja muu seotud informatsioon)
III andmeplokk. Suhtlusvajadused. Kasutaja saab valida kõikide suhtlusvajaduste valikuvariantide seast, aga variandid on kasutaja jaoks pandud alapealkirjade alla. Kasutaja saab teha mitu valikut. Loetletud valikuvariandid põhinevad erivajadustega sihtgruppide esindajatega läbi arutatud ja kooskõlastatud esialgsel nimekirjal, hilisemas arenduses tuleb tagada, et valikuvariandid oleks seadistatavad. 
· Kuulmine
· Vajan videopilti huultelt lugemiseks
· Vajan läbivalt kirjalikku suhtlust
· Vajan lisaks räägitule tekstisõnumit paremaks arusaamiseks
· Vajan viipekeele tõlki
· Kõnelemine
· Saan rääkida, aga vajan kirjalikke küsimusi
· Saan aru aeglasest, lühikesest ja selgest kõnest
· Saan vastata üksikute sõnadega
· Võin sõnade valikul eksida
· Vajan vastamiseks rohkem aega
· Saan vastata küsimustele kas „jah“ või „ei“
· Ei saa kõnele vastata
· Nägemine
· Ei saa ümbrust, olukorda või ümbritsevaid inimesi kirjeldada
· Vajan tegutsemisjuhiseid, mis ei põhineks nägemisel
· Vajan abi asukoha tuvastamisel
· Muu
· Ei saa kirjalikult vastata
· Väldin videokõnet
· Muu (vabatekstiväli)
[bookmark: _Toc229679997]Tehniliste lahenduste analüüs
CGI Eesti viis läbi põhjaliku tehnilise seire ja võrdlusanalüüsi, et selgitada välja olemasolevad tehnoloogilised võimalused kontekstiteabe sisestamiseks, haldamiseks ja operatiivseks edastamiseks Häirekeskusele. Analüüsi fookuses olid nii üleilmsete tehnoloogiahiidude (Google, Apple) valmislahendused kui ka riiklikult hallatava süsteemi loomise eeldused.
[bookmark: _Toc229679998]Telefonioperatsioonisüsteemide sisene võimekus
Tänapäeva nutitelefoni operatsioonisüsteemid on varustatud võimekusega koguda ja edastada hädaolukorra teavet. See tähendab, et riikidel on võimalik liituda tootjapõhiste protokollidega, mis aktiveeruvad automaatselt hädaabinumbrile 112 helistamisel. Riik saab valida, millist informatsiooni saab kasutaja seadmest edastada, aga kogutavat informatsiooni ei ole võimalik seadistada. Analüüsi tehes kaardistati kahe põhiplatvormi – Google ELS ja Apple EED – tehniline ülesehitus ja andmekoosseis.
[bookmark: _Toc229679999] Google’i hädaabi asukohateenus (ELS) – tehniline ülevaade ja andmekoosseis
Google’i ELS (Emergency Location Service) on Android-seadmetesse integreeritud lahendus, mis on loodud täiendama traditsioonilist asukohamääramist. See töötab Android-seadmetes, millel on Google Play teenused, peamiselt Android 8.0+.
Tehniline edastusviis ja asukohateave. ELS aktiveerub hädaabikõne valimisel ja kogub andmeid GPS-i, Wi-Fi võrkude, mobiilimastide ja seadmeandurite abil. Teave edastatakse Häirekeskuse HTTPS lõpp-punkti krüpteeritud JSON-paketina. Pakett on standarditud ja sisaldab järgmist:
· täpne asukoht: laius- ja pikkuskraadid, kõrgus ja määramise täpsus, ajatempel, asukohateenuse pakkuja;
· seadme ja võrgu info: Androidi versioon, aku tase, seadme keel, võrguoperaatori andmed (MCC, MNC) ja rakutunnus (Cell ID);
· sündmuse info (kõne tüüp, hädaabinumber).

Meditsiiniline teave ELS-is. Android-seadmetes saab kasutaja sisestada andmed jaotisse „Hädaabi teave“ (Medical Information), mis salvestatakse lokaalselt seadmesse. Analüüs näitas, et Google võimaldab täita järgmisi andmevälju: nimi, veregrupp, allergiad, ravimid, meditsiinilised seisundid, organidoonori staatus ja hädaabikontaktid.
Privaatsus: Google ei salvesta seda teavet oma pilveteenustes; andmed edastatakse otse Häirekeskusele vaid kõne hetkel.
Piirang: ei ole võimalik muuta ega lisada uusi andmevälju (nt suhtlusvajadus).

[bookmark: _Toc229680000]Apple’i hädaabi lõpp-punkti andmed (EED) – tehniline ülevaade ja andmekoosseis
Apple’i EED (Enhanced Emergency Data) on iOS-i süsteem, mis jagab automaatselt asukoha- ja seadmeteavet hädaabiteenistustega.
Tehniline edastusviis ja asukohateave. Aktiveerub iPhone’is hädaabikõne valimisel. Kasutab iOS-i süsteemi asukohaandmete kogumiseks GPS-i, Wi-Fi, Bluetoothi ja mobiilse andmeside kaudu.
Saadetavad andmed
· Asukohateave sisaldab laiuskraadi, pikkuskraadi, horisontaalset täpsust, kõrgust ja ajatemplit.
· Seadme info sisaldab iOS-i versiooni, seadme mudelit, aku olekut ja ühenduvuse seisundit.
Andmed saadetakse hädaabiteenistustele turvalise, krüpteeritud kanali kaudu. Toetab varuvalikuid, näiteks hübriidasukohta, kui GPS pole saadaval.
Meditsiiniline teave EED-is. Apple’i süsteem tugineb rakendusele Health, kuhu kasutaja saab luua oma meditsiinilise ID (Medical ID), et sisestada enda meditsiinilised andmed: meditsiinilised seisundid; allergiad ja reaktsioonid; ravimid, veregrupp ja hädaabikontaktid.
Kasutamine: meditsiinilise ID info on lukustuskuval esmareageerijatele nähtav, kuid integreerimisel kohaliku hädaabisüsteemiga edastatakse see HTTPS-protokolli kaudu ka volitatud Häirekeskuse päästekorraldajale.
Privaatsus: Apple rõhutab privaatsust; andmeid jagatakse ainult hädaabikõnede ajal ja ainult volitatud saajatega.
Piirang: ei ole võimalik muuta ega lisada uusi andmevälju (nt suhtlusvajadus).
[bookmark: _Toc229680001]Google’i ELS-i ja Apple’i EED-i tehniliste nõuete ja katsete võrdlev analüüs
Et teha kindlaks Häirekeskuse võimalused liituda globaalsete hädaabiandmete süsteemidega, analüüsiti Google’i ja Apple’i nõudeid. Kuigi mõlemad platvormid toetuvad HTTPS protokollile, on nende koordineerimisprotsess ja testimismetoodika erinev.
Aruande jaoks kaardistati platvormide peamised tehnilised erisused, mis on esitatud alljärgnevas tabelis.
	Funktsioon/nõue
	Google’i ELS (Android)
	Apple’i EED (iOS)

	Andmekanal
	Turvaline HTTPS POST (JSON)
	Krüpteeritud HTTPS kanal

	Infrastruktuur
	Nõuab kõrge käideldavusega TLS-sertifitseeritud lõpp-punkti
	Nõuab spetsiaalset Apple’i nõuetele vastavat taristut

	Kõneliikide tugi
	SIP, VoLTE, Wi-Fi kõned, SMS-põhine AML varuna
	Mobiilside- ja Wi-Fi kõned, AML täiendusena

	Privaatsusmudel
	Google ei salvesta andmeid; otsesaatmine Häirekeskusesse
	Apple rõhutab tugevat otspunkt-krüpteerimist; andmeid jagatakse vaid kõne ajal

	Integratsiooni kontroll
	Seadistamine koos Google’iga; riigil puudub kontroll andmeväljade üle
	Kooskõlastatud integreerimine Apple’iga; tugi lukustuskuva infole


Tabel 2. Google’i ELS-i ja Apple’i EED-i tehniliste parameetrite võrdlus
Mõlema osapoolega liitumine eeldab ametlikku riiklikku pöördumist ja mitmeetapilist testimist.
Google’i ELS-i testimise erijooned
· Kontakt ja õigused: testimist saavad alustada vaid riigiasutused või Häirekeskus. Google’i ELS-i programmiga liitumine on eeltingimus.
· Tehniline ettevalmistus: Häirekeskus peab looma HTTPS lõpp-punktid, mis on suutelised töötlema JSON-pakette reaalajas, käsitlema korduspäringuid ning logima sissetulevat infot vigade tuvastamiseks.
· Testimismetoodika: vajalik on teha katsed erinevate ühendusviisidega (VoLTE, SIP, Wi-Fi Calling), kasutades selleks spetsiaalseid test-seadmeid, kus ELS on aktiveeritud. Meditsiinilise info edastamine tuleb Google’iga eraldi valideerida.
Apple’i EED-i testimise erijooned
· Kooskõlastus: Apple’i puhul on fookus andmete vastuvõtu valideerimisel vastavalt nende kindlaksmääratud skeemile (schema).
· Süsteemi valideerimine: testimine hõlmab andmete jagamise lubamist iPhone’ides ja Häirekeskuse võimekust kuvada saabuvat teavet päästekorraldajale turvaliselt ja viivitusteta.
· Välitööde tugi: Apple’i testimisel hinnatakse eraldi ka meditsiinilise ID nähtavust seadme lukustuskuval, mis on kriitiline andmesisend esmareageerijatele (kiirabi, politsei, pääste) sündmuskohal.
Mõlemat platvormi iseloomustab privaatsuse tagamine ja vastavus GDPR-ile. Kumbki ei salvesta ega töötle hädaabiandmeid pärast nende edastamist volitatud saajale.
.
[bookmark: _Toc229680002]Google’i ELS-i ja Apple’i EED-i võimaluste rakendatavus Eestis
Tehniliselt on Eesti valmisolek Google’i ELS-i ja Apple’i EED-i süsteemiga liitumiseks olemas – see eeldaks, et Häirekeskus loob selleks vastuvõtupunktid (endpoint’id) ja teeb testimised koostöös tootjatega. Siiski tõi analüüs esile kriitilised asjaolud, mis välistavad nende lahenduste kasutamise peamise kontekstiteabe kanalina.
1. Andmekoosseisu seadistatavuse puudumine: riigil ei ole võimalik muuta Google’i või Apple’i andmevälju. Need on suunatud ainult meditsiinilisele infole, samas kui Eesti Häirekeskuse prioriteet on suhtlusvõimekus.
2. Häirekeskuse operatiivne fookus: analüüs kinnitas, et meditsiiniline informatsioon ei ole hädaabikõne vastuvõtmise hetkel esmatähtis. Päästekorraldaja vajab infot, kuidas helistajaga kontakti saavutada, mitte diagnooside loetelu, mida ta ei tohi ega saa meditsiiniliselt hinnata.
3. Kontrolli ja usaldusväärsuse puudumine: andmete kogumine ja nende käitlemise põhimõtted ei ole Eesti riigi kontrolli all. See ohustab andmete ajakohasust ja süsteemi jätkusuutlikkust.
4. Piiratud sihtrühm: Seadmepõhine lahendus välistab need kasutajad, kes ei kasuta nutitelefoni või kelle seade ei toeta uusimaid tarkvaraversioone. Seadmepõhiselt on raske teha ka teavitustegevust.
Peamine järeldus: Eesti vaates ei ole takistuseks tehniline võimekus (HTTPS lõpp-punktid on loodavad), vaid asjaolu, et liitumine nõuab kahe eraldiseisva ja tootjapõhise süsteemi paralleelset ülalpidamist ja testimist. Kuna kumbki süsteem ei võimalda Eesti riigil andmevälju ise kindlaks määrata, jäävad need lahendused täiendama asukohamääramist, kuid ei asenda vajadust kontekstiteabe lahenduse järele.
Kokkuvõte: CGI Eesti ei soovita kontekstiteabe lahenduse kontekstis telefonioperatsioonisüsteemide sisese võimekuse edasi arendamist. 
[bookmark: _Toc229680003]SMS-112 teenus
Aastatel 2011–2012 arendati Häirekeskuses välja SMS-112 teenus, mis koosnes veebipõhisest registreerimiskeskkonnast (https://sms.112.ee) ja võimalusest edastada hädaabiteateid SMS-i teel. Teenus oli suunatud eelkõige kuulmis- ja kõnepuudega isikutele, kes kaasati aktiivselt ka arendusprotsessi, et tagada lahenduse vastavus nende vajadustele.
Teenuse funktsionaalsus ja andmekoosseis: see registreerimiskeskkond on siiani kasutusel ja eeldab kasutajalt sisselogimist. Kasutajal tuleb registreerida telefoni number, mida teenuse kasutamisel kasutatakse. Konto juurde saab kasutaja märkida puudeid (kuulmispuue, kõnepuue jne) ja terviseandmeid (astma, südame rütmihäired) ning vajaduse korral sisestada lisamärkusi. Veel peab teenuse kasutamiseks olema registreeritud vähemalt üks aadress, mis aitab kiirendada abi saatmist statsionaarsesse elukohta. Teenuse aluseks on konkreetne telefoninumber, millelt SMS-e saadetakse.
Kuigi algselt oli SMS-ide saatmine piiratud registreeritud kasutajatega, muudeti süsteemi hiljem nii, et 112 numbrile saavad sõnumeid saata kõik isikud. Samas on registreerimiskeskkond endiselt ainus koht, kust saab edastada Häirekeskusesse täiendavat kontekstiteavet (erivajadused, aadressid).
Statistiline võrdlus näitab suurt erinevust võimaluste ja tegeliku kasutuse vahel.
· 2012. aasta prognoos: kasutajaskonnaks hinnati u 1500 kuulmispuudega ja 400 kõnepuudega inimest.
· 2024. aasta tegelikkus: hädaabinumbrile 112 laekus kokku 7673 SMS-i, kuid neist vaid 175 (2,3%) saabus registreeritud kasutajatelt, kelle kohta kuvati täiendavat kontekstiteavet. See näitab, et valdav enamus SMS-i saatjatest ei kasuta süsteemi lisaväärtust (või ei ole sellest teadlikud).
Projekti „Uue põlvkonna 112: kaasaegne ja ligipääsetav hädaabiühendus kõigile“ esimese etapi raames kaardistati 2024. aastal põhjalikult abivajajate olukord. Tulemustest selgusid järgmised süsteemsed probleemid.
· Vähene teadlikkus: isegi sihtrühmade seas, kes vajaksid seda teenust enim, on teadlikkus registreerimisvõimalusest väga väike.
· Põlvkondade vahetus organisatsioonides: viimase 13 aasta jooksul on erivajadustega inimeste esindusorganisatsioonides juhtorganid vahetunud. Varem kaasatud eksperdid on liikunud edasi ning uus juhtkond ei ole teenuse tehniliste üksikasjadega piisavalt kursis.
· Kommunikatsioonitõrge: esindusorganisatsioonid ei jõua kõikide abivajajateni, kuna paljud erivajadusega isikud ei ole liitude liikmed.
· Riikliku kampaania puudumine: viimastel aastatel ei ole riigi tasandil tehtud suunatud teavitustööd ega kampaaniaid SMS-112 teenuse ja selle eeliste tutvustamise kohta.
Järeldus: ilma riigi täiendavate meetmete ja püsiva teavitustööta jääb süsteemi kasutusaktiivsus väikeseks, hoolimata tehnoloogilisest valmidusest. Kriitiline on luua mehhanism, mis tagaks püsiva teadlikkuse ka sihtrühmade vahetumisel.
[bookmark: _Toc229680004]SMS-112 teenuse tehnilised ja funktsionaalsed piirangud
Analüüsi käigus tuvastati kriitilised kitsaskohad, mis takistavad tänapäevast teenuseosutamist.
1. Andmevahetuse piiratus: registreeritud konto andmed edastatakse päästekorraldajale ainult SMS-i saatmisel. Kui sama isik peaks hädaabinumbrile helistama, siis tema profiili (aadressid, erivajadused) automaatselt ei kuvata.
2. Suhtlusvajadused: SMS on hädaolukorras aeglane. Viipekeelsete inimeste jaoks on eesti kirjakeel võõrkeel, mis muudab tekstipõhise enese väljendamise stressiolukorras aeganõudvaks ja ebatäpseks.
3. Tehnoloogilised uuendused (RTT): 2026. aastal rakenduv reaalajas tekstiedastuse (RTT) võimekus muudab SMS-i teisejärguliseks kanaliks. Ilma täiendava arenduseta kaotavad RTT-le üleminejad võimaluse edastada oma väärtuslikku kontekstiteavet, kuna praegune süsteem on jäigalt seotud SMS-kanaliga.
[bookmark: _Toc229680005]Olemasoleva lahenduse ajakohastamine ja taaskasutus
Kuigi SMS-112 teenuse praegune sisu ei vasta enam täielikult vajadustele, on olemasolev registreerimiskeskkond väärtuslik vundament, mida saab täiendada.
Koostöös CGI Eesti, Häirekeskuse ja sihtrühmadega on kokku lepitud suunamuutus: loobutakse meditsiiniliste diagnooside ja krooniliste haiguste andmete kogumisest. Selle asemel keskendutakse helistaja funktsionaalse suhtlusvõimekuse andmetele. Päästekorraldaja vajab teadmist, kuidas helistajaga kontakti saavutada, mitte diagnoosi koodi.
Tehnilised ettepanekud süsteemi uuendamiseks
· Kanaliteülene päring: süsteem tehakse ümber nii, et Häirekeskuse infosüsteemi päring töötab sõltumata kontakti liigist (kõne, SMS, RTT või videokõne).
· Ligipääsetavus: kuna kõigil abivajajatel ei ole nutitelefoni, säilib veebibrauseri põhine haldusliides, veebiliides peab saama uue, neutraalsema aadressi.
· Liidestamisvõimekus (API): arendatakse välja POST-teenused, mis võimaldavad kolmandatel isikutel (SOS-nupu teenusepakkujad, hooldekodud) edastada oma klientide nõusolekul kriitilist kontekstiteavet otse Häirekeskusesse.
· Multimeedia abiinfo: registreerimisprotsessi toetab ligipääsetav abiinfo, sealhulgas videoteave eesti viipekeeles.
Kokkuvõtte: tehniline võimekus on kinni SMS-kanali taga, samal ajal kui kasutajad vajavad võimalust kontekstiteavet edastada igal pöördumisel. Olemasoleva keskkonna taaskasutus on mõistlik, kuid see eeldab sisulist muudatust (diagnoosilt suhtlusvajadustele) ja tehnilist avatust (API-d ja päringud kõnede ajal).
[bookmark: _Toc229680006]Riikliku portaali (eesti.ee) ja mobiilirakenduse (Eesti äpp) kaasamine
Kontekstiteabe lahenduse kasutuselevõtul on kriitiline tagada sihtrühmade teadlikkus ja teenuse maksimaalne kättesaadavus. Praegune SMS-112 süsteem toimib eraldi veebikeskkonnana, mille leidmine eeldab kasutajalt eelnevaid teadmisi ja aktiivset otsimist. Uue lahenduse eesmärk on vältida infosulgu ja integreerida teenus kanalitesse, mida kodanikud riigiga suhtlemiseks igapäevaselt kasutavad.
Analüüsi tehes konsulteeris CGI eesti.ee portaali ja mobiilirakenduse Eesti äpp esindajatega Riigi Infosüsteemi Ametis (RIA) Riigi Infosüsteemi Ametis (RIA), et selgitada välja võimalused hädaabiteenuse ja kontekstiteabe nähtavuse parandamiseks. Kuna tegu on riikliku hädaabiteenuse osaga, on selle lõimimine kesksetesse riigiportaali lahendustesse loogiline ja kooskõlas riigi digitaliseerimise eesmärkidega.
Tehnilised eeltingimused ja integratsiooniloogika
· Andmete hoidmine: nii eesti.ee veebiportaal kui ka Eesti äpp toimivad teenuste vahendajatena ega salvesta andmeid oma keskkonnas. Kontekstiteabe esmane ja turvaline hoiukoht peab olema Häirekeskuse andmekogu.
· X-tee liidestus: integratsioon eeldab eraldiseisva taustateenuse olemasolu ja võimekust liidestuda platvormi X-tee kaudu. See võimaldab portaalidel andmeid pärida ja neid reaalajas edastada.
· Teenuste ahel: Eesti äpp peegeldab eesti.ee portaali sisu – äppi ei lisata teenuseid, mis portaalis puuduvad. Mõlemale keskkonnale on tagatud turvaline ligipääs riiklike eID-lahenduste kaudu.
[bookmark: _Toc229680007]Valikuvariandid eesti.ee ja Eesti äpi kaasamiseks
Analüüsi käigus kaardistati koostöös Häirekeskuse ja sihtrühmade esindajatega neli võimalikku koostöömudelit, hinnates nende mõju kasutajakogemusele ja tehnilist keerukust.
	Variant
	Kirjeldus
	Plussid ja miinused

	1. Linkimine
	eesti.ee ja Eesti äpp sisaldavad tutvustavat infot ja suunavad lingiga Häirekeskuse kodulehele.
	(+) Väike tehniline keerukus; teenuse arendus on täielikult Häirekeskuse kontrolli all.

	2. Vaatamisõigus
	Kasutaja registreerib andmed Häirekeskuse lehel, kuid näeb oma profiili (vaaterežiim) ka eesti.ee-s/äpis.
	(+) Suurendab usaldust ja teadlikkust; ei nõua äpis keeruliste sisestusvormide (nt telefoninumbri kinnitamine) arendamist.

	3. Täisfunktsionaalsus
	Andmete sisestamine, muutmine ja vaatamine on võimalik otse eesti.ee ja äpi kaudu.
	(+) Parim kättesaadavus. 
(–) Suurem sõltuvus riigiportaalist; piirangud esindatavate (eestkostetavate) andmete haldamisel.

	4. Eksklusiivne kanal
	eesti.ee ja Eesti äpp on ainsad kohad andmete haldamiseks; eraldiseisev liides puudub.
	(–) Suur risk – alternatiivi puudumine tõrgete korral; sõltuvus välispartneri prioriteetidest.


Tabel 3. eesti.ee ja Eesti äpi kaasamise variandid
[bookmark: _Toc229680008] Sihtrühmade hinnang ja soovituslik mudel
Erivajadustega sihtrühmade esindajad rõhutasid, et kasutaja peab saama selgelt aru andmete sihtotstarbest. Kuna eesti.ee seostub inimestele peamiselt haldustegevustega (elukoha registreerimine, abiellumine jms), peab 112-ga seotud teave olema selgelt eristatav kui operatiivne elupäästev info.
Sihtrühmade eelistatud lahendus ja tehnilised nõuded
1. Hübriidlahendus (variant 2): optimaalseimaks peetakse lahendust, kus eesti.ee ja Eesti äpp pakuvad teenuse kohta infot ja võimaldavad sisestatud andmeid vaadata, kuid andmete muutmiseks suunatakse kasutaja Häirekeskuse erikeskkonda.
2. SSO (Single Sign-On) vajadus: Üleminek eesti.ee-st Häirekeskuse lehele peab olema sujuv. Kui kasutaja on riigiportaali sisse loginud, peab ta saama liikuda kontekstiteabe muutmise vaatesse ilma uue autentimiseta.
3. Andmete fookus: eesti.ee keskkonnas peab kontekstiteave seostuma isikuandmete profiiliga, mitte olema peidetud valdkondlike alalehtede sügavusse.
Kokkuvõtte: kuigi tehniline integratsioon riigiportaaliga on nähtavuse parandamiseks oluline, ei asenda see suunatud teabevahetust. Integratsioon loob tehnilise võimekuse, kuid teadlikkus paraneb vaid järjepidevalt ja sihipäraselt teavitustööd tehes.
[bookmark: _Toc229680009]Kontekstiteabe edastamise ja haldamise terviklahendus
Analüüsi tulemusel pakub CGI Eesti välja kontekstiteabe edastamise ja haldamise terviklahenduse. Selle arhitektuur koosneb alljärgnevatest osadest ning vastab peatükis 5 määratletud andmekoosseisu ja sisunõuetele.
Ärilisest küljest on uue, eraldiseisva kasutajaliidese loomine või olemasoleva SMS-112 registreerimiskeskkonna ajakohastamine võrdväärsed võimalused. Selguse huvides on käesolevas dokumendikogus kirjeldatud mudelit, kus olemasolevat keskkonda arendatakse uutele funktsionaalsetele nõuetele vastavaks. See analüüs ei hõlma põhjalikku olemasoleva registreerimiskeskkonna tehnoloogilist hindamist. Enne arendustöödega alustamist tuleb teha täiendav hindamine, mille alusel otsustatakse, kas parem on ajakohastada praegust keskkonda või luua uus registreerimiskeskkond.
[bookmark: _Toc229680010]Sihtrühm ja lahenduse avatus
Kuigi lahenduse fookuses on eelkõige kuulmis-, nägemis- ja kõnepuudega isikutele omased suhtlusvajadused, on süsteem loodud kõiki kaasavaks ning tugineb universaalse disaini põhimõtetele. See tähendab, et teenus on avatud kasutamiseks kõigile – ka need kasutajad, kellel puuduvad suhtlemisega seotud erivajadused, saavad süsteemi sisestada vajadusel ka ainult oma isikuandmed ja täpsed aadressid, et kiirendada abi saabumist ja hädaolukorras asukoha täpsustamist.
[bookmark: _Toc229680011]Väline kasutajaliides ja ligipääsetavus
Kontekstiteabe haldamiseks luuakse Häirekeskuse (112.ee) veebilehele väline kasutajaliides (registreerimiskeskkond).
· Domeen: praegune nimi (sms.112.ee) asendatakse sisuliselt täpsema nimega (nt kontekstiteave.112.ee).
· Ligipääsetavus: keskkonna arendamisel on kohustuslik järgida WCAG 2.2 AA-taseme standardit, tagades teenuse kasutatavuse ka abistavate tehnoloogiatega (nt ekraanilugejad).
[bookmark: _Toc229680012]Häirekeskuse andmekogu ja liidestusvõimekus
Kõik kasutaja sisestatud andmed salvestatakse tsentraalselt Häirekeskuse hädaabiteadete menetlemise andmekogusse. Süsteemi arhitektuur on avatud ja toetab laiaulatuslikku andmevahetust.
· X-tee teenused: andmekogu juurde luuakse X-tee põhised liidesed, mis võimaldavad andmete turvalist pärimist ja saatmist.
· Kolmandate isikute liidestamine: standarditud liidesed võimaldavad süsteemiga ühendada väliseid partnereid, nagu
· SOS-hädaabinupu teenusepakkujad;
· hoolekandeasutused ja sotsiaalhoolekande infosüsteemid;
· riiklikud platvormid (eesti.ee, Eesti äpp) ja operatiivteabe rakendused („Ole valmis!“).
Tulevikuperspektiiv ja andmete ristkasutus: kontekstiteabe andmekogum saab olla oluline sisend ka väljaspool hädaabimenetlust. Tulevikus on võimalik andmeid rakendada ohuteavituse valdkonnas (nt sihistatud teavitused erivajadusega isikutele), perearstisüsteemis või muudes avalikes teenustes, kus eelteave isiku suhtlus- või liikumispiirangute kohta aitab parandada teenuse ligipääsetavust.
[bookmark: _Toc229680013]Operatiivne andmekasutus hädaabiühenduse ajal
Süsteemi peamine väärtus avaldub hädaabiühenduse loomise hetkel. Kui registreeritud kasutaja helistab numbrile 112 või saadab SMS-i, teostab süsteem automaatse päringu telefoninumbri alusel. Kehtiv kontekstiteave kuvatakse viivitamata päästekorraldaja töölauale, mis võimaldab tal kohe valida õige suhtlusstrateegia.
[bookmark: _Toc229680014]Ligipääsetavuse laiendamine riiklike kanalite kaudu
Selleks et parandada teadlikkust ja lihtsustada andmehaldust, integreeritakse registreerimiskeskkond riiklikku ökosüsteemi.
· eesti.ee ja Eesti äpp: portaalis kuvatakse info kontekstiteabe võimaluste kohta. Kui isikul on profiil loodud, on talle tagatud õigus vaadata oma andmeid. Muutmiseks ja uute andmete sisestamiseks suunatakse kasutaja turvalise ühekordse sisselogimise (SSO) kaudu Häirekeskuse keskkonda.
· Mobiilirakendused: sarnane linkimine ja informatiivne integratsioon on ette nähtud ka teistes asjakohastes kanalites, nagu rakendus „Ole valmis!“.
[bookmark: _Toc229680015]Õiguslik hinnang isikuandmete töötlemisele
[bookmark: _Toc229680016] Kontekstiteabe õiguslik olemus
Kontekstiteave on teave, mida lõppkasutaja edastab hädaoluside kaudu või mis edastatakse automaatselt lõppkasutaja seadmest või asjaomasest sidevõrgust. Kontekstiteabe eesmärk on võimaldada hädaabiteenistustel õigel ajal määrata vajalikud sekkumisressursid ning tagada abi kiire jõudmine abivajaja täpsesse asukohta. See teave aitab kirjeldada hädaolukorra olemust, sealhulgas füüsilist keskkonda, abivajajate seisundit, erivajadusi ja sündmuskoha detaile.
Vastavalt päästeseaduse § 5 lõike 1¹ punktile 1 on Häirekeskuse ülesanne hädaabinumbrile 112 saabunud hädaabikõne või muul viisil laekunud teabe vastuvõtmine, abivajaduse väljaselgitamine ja ohu hindamine. Sellele tuginedes saadab Häirekeskus välja Päästeameti üksused pääste- ja demineerimistöödeks, kiirabi vältimatu abi osutamiseks või edastab politsei pädevusse kuuluva teabe Politsei- ja Piirivalveametile edasiseks menetlemiseks. Oma seadusest tulenevate ülesannete täitmiseks peab Häirekeskus olema tehniliselt suuteline kontekstiteavet vastu võtma ning seda vajaduse korral reageerivatele üksustele edastama.
Õiguslik järeldus
Päästeseaduse § 5 lõike 1¹ punktis 1 on sätestatud Häirekeskuse üldine õiguslik alus ja eesmärk kontekstiteabe menetlemiseks, sealhulgas isikuandmete töötlemiseks avalike ülesannete täitmisel. Käesolevas aruandes esitatud võimalikud lahendused kontekstiteabe edastamiseks on kooskõlas kehtivate õigusnormidega ega too kaasa vajadust muuta päästeseaduse § 5 lõike 1¹ punkti 1.
[bookmark: _Toc229680017]Nõuded hädaabiteate menetlemisele
Hädaabiteadete menetlemise protseduurid on reguleeritud siseministri 13.06.2017 määrusega nr 26 „Hädaabiteadete menetlemise kord ja hädaabiteadete menetlemise toimimisele esitatavad nõuded“ (edaspidi „määrus nr 26“).
Määruse nr 26 § 5 on sätestatud täpne kord isiku abivajaduse väljaselgitamiseks. Vastavalt § 5 lõikele 1 on Häirekeskus ning Politsei- ja Piirivalveamet kohustatud koguma andmeid sündmuse olemuse, asukoha, abivajajate arvu, nende terviseseisundi ning abivajadusest teataja kohta. Sellele järgneb ohu hindamine tervisele, elule, varale ja keskkonnale, tuginedes Päästeameti, Politsei- ja Piirivalveameti ning Terviseameti kinnitatud tüüpjuhtumitele ja juhistele (§ 5 lg 2).
Lisaks on teate menetlejal ohu täpsemaks hindamiseks õigus kasutada täiendavaid asjakohaseid informatsiooniallikaid (§ 5 lg 7). Hädaabiteateid võetakse vastu vastavalt määruse nr 26 § 4 lõikele 1 kas hädaabinumbrile 112 saabunud kõnena või muul viisil, sealhulgas lühisõnumi või automaatse hädaabikõnena (eCall).
Õiguslik järeldus
Määruse nr 26 § 5 lõiked 1 ja 2 on õiguslik alus hädaabiteate menetlemisega seotud isikuandmete töötlemiseks. Sisuliselt on lubatud töödelda mis tahes asjakohaseid andmeid sündmuse kohta, mis on vajalikud ohu hindamiseks tervisele, elule, varale ja keskkonnale.
Päästeseaduse § 5 lõike 1¹ punkt 1 ja määruse nr 26 § 4 lõige 1 võimaldavad hädaabiteate esitamise viise tõlgendada avaralt. Järelikult töötleb Häirekeskus õiguspäraselt kõiki sündmusega seotud andmeid, mis on ohu hindamiseks esitatud, sõltumata nende edastamise tehnilisest viisist. See tähendab, et ka täiendava kontekstiteabe vastuvõtmine ei ole piiratud kindla vormiga. Seadusandja on § 5 lõikega 7, mis lubab kasutada täiendavaid informatsiooniallikaid, sõnaselgelt möönnud, et abivajaduse hindamiseks võib olla vajalik koguda rohkem informatsiooni, kui teate edastaja suudab vahetult vahendada.
NB! Oluline on silmas pidada, et kuigi Häirekeskusel on õigus andmeid vastu võtta ja töödelda, peab andmete esitajal (nt teine riigiasutus, KOV või eraõiguslik isik) olema eraldiseisev õiguslik alus nende andmete edastamiseks ja jagamiseks (nt nende hallatavast andmekogust).
Käesolevas aruandes esitatud kontekstiteabe edastamise lahendused on kooskõlas kehtiva õigusega ega too kaasa vajadust muuta määrust nr 26.
[bookmark: _Toc229680018]Andmete töötlemine Häirekeskuse andmekogus
Hädaabiteate menetlemisega seotud andmeid, sh isikuandmeid, töötleb Häirekeskus vastutava töötlejana hädaabiteadete ning abi- ja infoteadete andmekogus (edaspidi „HKSOS-i andmekogu“) päästeseaduse § 91 alusel. Vastavalt päästeseaduse § 91 lõikele 1 on andmete töötlemise eesmärk HKSOS-is inimese elu, tervise ja vara ning keskkonna kaitsmine. Andmekogus töödeldakse andmeid, sealhulgas isikuandmeid, et menetleda hädaabiteateid kiirema abi osutamiseks, ning abi- ja infoteateid, sealhulgas kriisiinfo teenuse osutamiseks.
Päästeseaduse § 91 lõikes 2 on esitatud HKSOS-i kogutavate isikuandmete loetelu:
· hädaabiteate edastaja ja sündmusega seotud isiku andmed;
· abivajaja andmed, sealhulgas terviseandmed;
· hädaabiteate andmed;
· hädaabiteate menetlemisega seotud toimingute andmed;
· hädaabiteate menetlemise teenuse registreeritud kasutaja andmed;
· hädaabiteate menetleja andmed;
· abi- ja infoteate andmed;
· Häirekeskuse kõneside salvestised.
Andmekogusse kogutavate andmete täpne koosseis, andmeandjad, andmesaajad ja andmete säilitamise täpsed tähtajad on reguleeritud 21. detsembri 2016. aasta määruses nr 36 „Hädaabiteadete ning abi- ja infoteadete andmekogu põhimäärus“ (edaspidi „HKSOS-i põhimäärus“).
Täpsem loetelu hädaabiteadetega seotud andmete kohta, mis andmekogusse kantakse, on sätestatud HKSOS-i põhimääruse §-s 51. Hädaabiteate edastaja kohta kantakse andmekogusse tema ees- ja perekonnanimi, telefoninumber ja e-posti aadress. Kui lühisõnumi teenuse kasutaja edastab hädaabiteate, kogutakse HKSOS-i põhimääruse § 51 lõike 5 kohaselt lisaks teataja isikukood, võimaliku asukoha nimetus ja aadress, teenuse kasutaja puue, haigus ja muu lisainfo, teenuse kasutaja registreerimise aeg, konto peatamise või lõpetamise aeg ja registreerija andmed. Täiendavalt kogutakse HKSOS-i andmekogusse abivajaja või sündmusega seotud isiku andmed: ees- ja perekonnanimi, sugu, isikukood või sünniaeg, vanus, kodakondsus, andmed abivajaja terviseseisundi kohta ja seos sündmusega (HKSOS-i põhimääruse § 51 lg 2). 
Hädaabiteate ja sündmuse kohta kantakse andmekogusse hädaabiteate vastuvõtmise aeg ja identifitseerimisnumber, hädaabiteate liik ja edastamise viis, hädaabiteate või automaatteate edastaja asukoha andmed, sündmuse registreerimise aeg, asukoht, liik ja selle kood, ohu hindamise andmed, väljasõiduaste või prioriteet, abivajajate arv, sündmusega seotud sõiduki andmed, Päästeameti ja kiirabi väljasaatmise aeg, politsei pädevuses oleva teatega seotud teabe Politsei- ja Piirivalveametile edastamise aeg, sündmuse lahenduskäigu andmed, reageeriva ressursi andmed, sündmusega seotud reageeriva ressursi ja sündmuse juhi andmed, sündmuse lahendamisele kaasatud abijõu andmed ja sündmuse lõpetamise andmed (HKSOS-i põhimääruse § 51 lg-d 3 ja 4).
Vastavalt päästeseaduse § 91 lõikele 210 on HKSOS-i andmekogu isikuandmed piiratud juurdepääsuga ja selle andmed on asutusesiseseks kasutamiseks, kui õigusaktides ei ole sätestatud teisiti. 
Päästeseaduse § 91 lõike 29 kohaselt säilitatakse HKSOS-i andmekogus andmeid isikustatuna üks aasta ja üks kuu, pärast mida andmed anonüümitakse. Andmete säilitamise tähtaeg kokku on kümme aastat andmete andmekogusse kandmisest arvates (HKSOS-i põhimääruse § 8 lg 1). Lühisõnumi teenuse andmeid säilitatakse lühisõnumi teenuse kasutamise lõppemiseni, pärast mida andmed kustutatakse (HKSOS-i põhimääruse § 8 lg 4).

Õiguslik järeldus
Enne potentsiaalsete lahenduste realiseerimist tuleks põhjalikult analüüsida, kas olemasolev HKSOS-i põhimääruses toodud andmete koosseis muutub või mitte. Näiteks lühisõnumi teenus (eelnev registreerimine) hõlmab juba praegu muu hulgas teenuse kasutaja puude, haiguse ja muu lisainfo kogumise õigust. Samas võib olla asjakohasem „lühisõnumi teenuse“ asemel defineerida teenuse sisu laiemalt eelsisestatud kontekstiteabe kogumise kaudu. 
Ühtlasi tuleks läbi mõelda andmete säilitamise tähtajad. Kehtiva regulatsiooni kohaselt säilitatakse lühisõnumi teenuse andmeid teenuse kasutamise lõpetamiseni. Lisaks tuleb arvestada, et eelnevalt esitatud kontekstiteave võib ajas kaotada oma aktuaalsuse, mistõttu on soovitatav teatud regulaarsusega andmeid uuendada. Lisaks võib olla inimene ise huvitatud varem sisestatud andmete kustutamisest – ka selline õigus peaks säilima.
[bookmark: _Toc229680019]Andmeandjad
Peamiselt esitavad andmeid HKSOS-i andmekogusse Häirekeskus ning Politsei- ja Piirivalveamet. Andmeandjad on HKSOS-i põhimääruse § 6 alusel:
· aadressiandmete süsteemi infosüsteemi vastutav töötleja (Maa- ja Ruumiamet) – esitab lühisõnumi teenuse kasutaja võimaliku asukoha nimetuse ja aadressi, sündmuskoha aadressi või asukoha ning hädaabiteate automaatteate edastaja asukoha andmed; 
· liikluskindlustuse registri vastutav töötleja (Eesti Liikluskindlustuse Fond) – esitab andmed kindlustuspoliisi kehtivuse kohta;
· liiklusregistri vastutav töötleja (Transpordiamet) – esitab sõiduki ja sõiduki omaniku, kaasomaniku, vastutava kasutaja või juhi andmed politsei osalusega sündmusega seotud info saamiseks;
· politsei andmekogu vastutav töötleja (Politsei- ja Piirivalveamet) – esitab sündmuse lahendamisele kaasatud abijõu andmed, sündmusega seotud subjekti või objekti andmed ja kriisiinfo teenuse osutamiseks evakueeritute andmed; 
· päästeinfosüsteemi vastutav töötleja (Päästeamet) – esitab sündmusega seotud reageeriva ressursi ja sündmuse juhi andmed;
· rahvastikuregistri vastutav töötleja (Siseministeerium) – esitab abivajaja või sündmusega seotud isiku andmed, hädaabiteate edastaja andmed, lühisõnumi teenuse kasutaja andmed ning kriisiolukorrast puudutatud isiku kohta päringu teinud isiku andmed kriisiinfo teenuse osutamisel;
· riigi personali- ja palgaarvestuse andmekogu vastutav töötleja (Riigi Tugiteenuste Keskus) – esitab hädaabiteate menetleja andmed;
· sideettevõtja – esitab hädaabiteate menetlemiseks kõne metaandmed ja helistaja asukoha andmed;
· mobiiltelefoniteenust osutav sideettevõtja – esitab ohuteavituse teenuse osutamiseks ohuteavituse süsteemi kaudu tehnilise raporti ohualas olevate mobiiltelefonide arvu kohta mobiiltelefoniteenust osutava sideettevõtja klientide ja rahvusvahelise rändlusteenuse kasutajate kaupa ning ohuteavituse kohalejõudmise kohta;
· politsei taktikalise juhtimise andmekogu vastutav töötleja (Politsei- ja Piirivalveamet) – esitab sündmuse lahendamiseks kaasatava reageeriva ressursi ja vajaduse korral sündmusega seonduvaid andmed;
· tervise infosüsteemi vastutav või volitatud töötleja (Sotsiaalministeerium, Tervisekassa või Tervise ja Heaolu Infosüsteemide Keskus) – edastab kriisiinfo teenuse osutamise tinginud erakorralises sündmuses arvatava kannatanu andmed, kui nende töötlemine ei ole keelatud, ning kiirabiressursi andmed;
· riigiinfo teenuse ja kriisiinfo teenuse osutamiseks Häirekeskusega koostöölepingu sõlminud riigiasutus – esitab abi- ja infoteadete andmestikku kantavad andmed.
Õiguslik järeldus
Võib olla on vaja täiendada HKSOS-i põhimääruses toodud andmeandjate loetelu, näiteks kui Riigi Infosüsteemide Amet kui andmeandja otsustab andmeid saata ka eesti.ee keskkonnast. 
Sarnaselt tuleks reguleerida andmeandjatena erasektori teenuse osutajad, kellelt saadakse otseliidestusega andmeid, näiteks nn häirenuputeenuse pakkujad. Küll aga tuleb arvestada, et erasektori teenusepakkuja esmane isikuandmete töötlemise alus on vastava kliendiga sõlmitud teenuse osutamise leping. Seega tuleks teenusepakkujatel küsida klientide isikuandmete edastamiseks Häirekeskusele eraldi nõusolek. 
Eelnev nõusolek isikuandmete edastamiseks on vajalik ka juhul, kui kontekstiteabe sisestab asjaomase isiku asemel kolmas isik. Kui andmed sisestab seaduslik esindaja, ei pea andmesubjektilt täiendavat nõusolekut andmete töötlemiseks küsima.
Kui kolmandatele isikutele antakse õigus sisestada isiku andmeid, tuleb ühtlasi arvestada, et need andmed ei pruugi olla kvaliteetsed. Kolmas isik peab olema piisavalt teadlik abivajaja seisundist ja suuteline asjakohaseid andmeid esitama.
[bookmark: _Toc229680020]Koolitusvajadus ja töökorralduslikud muudatused
Kontekstiteabe lahenduse rakendamise edukus sõltub otseselt poolte teadlikkusest: andmesisestaja peab mõistma info esitamise olulisust ning Häirekeskuse töötaja peab oskama seda infot operatiivselt rakendada. Kriitiline on põhjalik koolituskava ja teavitustegevus, mille välja töötamisse on kaasatud erivajadustega sihtrühmade esindajad.
[bookmark: _Toc229680021]Häirekeskuse personal: päästekorraldajad ja menetlus
Häirekeskuses võtab hädaabiteateid vastu umbes 177 inimest (152 ametikohta), sh päästekorraldajad, päästekorraldaja-logistikud, meedikud ja operatiivjuhid. Uus süsteem nõuab nende ettevalmistuses järgmisi komponente.
· Koolituse formaat: kontekstiteave integreeritakse üldisesse koolituskavasse, kasutades nii kontaktkoolitusi, infopäevi kui ka e-õppe platvorme (sh salvestatud loengud neile, kes töögraafiku tõttu osaleda ei saa).
· Puudespetsiifiline pädevus: lisaks tehnilisele väljaõppele läbivad töötajad koolituse eri liiki puuete eripärade kohta, et mõista, kuidas konkreetne suhtlusvajadus (nt autism või viipekeelsus) mõjutab teabe vahetamist stressiolukorras.
· Abimaterjalid: töökohal tehakse kättesaadavaks konkreetsete ja lühikeste juhiste kogum (nii füüsilisel kujul kui ka digitaalselt), mis pakub kiiret tuge sissetulnud teabe tõlgendamisel.
Töökorralduslikud muudatused: kuigi hädaabiteate menetlemise põhiprotsess jääb samaks, hakkab kehtima uus nõue andmete ülekandmiseks: kui helistaja kohta on olemas kontekstiteave, lisatakse see alati ka sündmuse andmestikku vastavatesse lahtritesse. Täpne andmevoog ja tehniline lahendus andmete ülekandmiseks fikseeritakse arenduse detailanalüüsis. Eraldi hinnatakse teadete menetlemise korra täiendamise vajadust.
[bookmark: _Toc229680022]Reageerivad ressursid (kiirabi, politsei, pääste)
Kontekstiteave ei tohi piirduda vaid Häirekeskuse töölauaga. Info suhtlusvajaduse kohta peab liikuma koos muu sündmuse andmestikuga otse sündmuskohale reageeriva ressursi kätte.
· Käitumisjuhised välitöödel: ka reageerivate üksuste koolituskavadesse lisatakse juhised, kuidas toimida, kui abivajajal on spetsiifiline suhtlusvajadus. See tagab, et abi kohale jõudmisel ei teki kommunikatsioonihäireid, mis võiksid ohustada abivajajat või reageerijaid.
[bookmark: _Toc229680023]Kasutajagrupid ja teavitustöö
Kasutajate toetamine on mitmetasandiline, pakkudes nii tehnilist abi kui ka emotsionaalset valmisolekut.
· Ligipääsetav abiinfo: registreerimiskeskkonnas olevat integreeritud abiinfot toetab aktiivne teavitustöö nii Häirekeskuse kui ka esindusorganisatsioonide poolt.
· Psühholoogiline ettevalmistus: intellektipuudega ja psüühiliste häiretega (sh ärevushäiretega) inimeste puhul on tähtis nn läbimängu võimalus. Kasutatakse näidisvideoid või koolitusformaate, mis demonstreerivad,
· mis juhtub pärast 112-le helistamist;
· milliseid küsimusi päästekorraldaja küsib;
· kuidas peaks abivajaja vastama.
· Kanalite laiendamine: teavitustöösse ja teabematerjalide levitamisse kaasatakse rakendus „Ole valmis!“, et jõuda laiema avalikkuseni.







Projekti tellija on Riigikantselei ja seda rahastab Riigikantselei avaliku sektori innovatsioonifond Euroopa Liidu ühtekuuluvuspoliitika 2021–2027 perioodi meetme „Avaliku sektori innovatsioonivõimekuse tõstmine“ vahenditest.

Erivajaduste statistika: registreeritud vs. hinnanguline vajadus 

SKA (registreeritud)	
Nägemispuue	Kuulmispuue	Keele- ja kõnepuue	Intellektipuue	Psüühikahäire	5810	5645	6967	1235	34071	Hinnanguline vajadus 	
Nägemispuue	Kuulmispuue	Keele- ja kõnepuue	Intellektipuue	Psüühikahäire	41100	171250	20550	41100	164400	
Isikute arv

